Benipeixcar es prepara per a viure una nova edició de la màgica 'Nit dels Ciris' el 21 de juny
18 juny 2025

## Benipeixcar es prepara per a viure una nova edició de la màgica 'Nit dels Ciris' el 21 de juny18 juny 2025Última actualització: 18 juny 2025

![](../gestion/img/75f3ad5bf6bc05bd646e4f98da2567f724b3a3c111c19fcbd14da75811ca6872.jpeg)  
  

L’emblemàtic barri de Benipeixcar es prepara per a acollir, el pròxim dissabte 21 de juny, una nova edició de l’esperada ‘Nit dels Ciris’, una cita cultural i sensorial que transformarà els seus carrers i places en un escenari de llum, art i convivència veïnal. Milers de ciris il·luminaran la nit, acompanyats de música en directe, teatre de carrer, gastronomia, artesania i altres propostes pensades per a tota la família.

L’esdeveniment ha estat presentat hui per **Inma Rodríguez**, presidenta de la Junta de Districte de Benipeixcar; **Balbina Sendra**, regidora de Política Festiva, Cultura i Turisme; i **Salva Calafat**, president de l’Associació de Veïns de Benipeixcar.

Rodríguez ha destacat la dimensió comunitària d’aquesta proposta: “_La Nit dels Ciris és un exemple de com la cultura i la participació veïnal poden transformar l’espai urbà en una experiència emocional per a veïns i visitants. És una cita que ja forma part de l’ànima del barri i del calendari cultural de Gandia_”.

Per la seua banda, Sendra ha subratllat el valor turístic i estratègic de l’esdeveniment: “_Apostem per propostes que generen identitat i oferixen vivències autèntiques i sostenibles. La Nit dels Ciris és una oportunitat per a descobrir l’encant de Benipeixcar més enllà de l’estiu, en un format artístic i nocturn molt especial_”.

Des de l’organització s’ha preparat un complet programa que començarà a les 17:30 h amb activitats per a tots els públics com el taller “_Fes el teu ciri i portaciri_” i jocs tradicionals. A les 21:00 h tindrà lloc un dels moments més emotius: l’encesa col·lectiva dels ciris, en la qual participaran veïns, voluntaris i visitants.

La nit continuarà amb una programació artística que omplirà el barri de màgia i sensibilitat: miniconcerts de saxofon, duos de violins, quintets de metalls i música celta; teatre de carrer amb la representació de “_La nostra història_” i la processó teatral dels frares de l’Abadia; a més d’una exposició fotogràfica, mercadet d’artesania, zona gastronòmica i projeccions audiovisuals.

  

****Novetats i participació ciutadana****  
Segons ha assenyalat Salva Calafat, enguany s’incorporen novetats com un major desplegament escènic i noves propostes teatrals. A més, ha animat la ciutadania a enviar les seues fotografies de l’esdeveniment per optar a il·lustrar el cartell oficial de l’edició 2026.  
“_La Nit dels Ciris ha nascut des del teixit veïnal de Benipeixcar amb el suport de la Junta de Districte i l’Ajuntament de Gandia. Ja s’ha convertit en una cita imprescindible per a qui busca una experiència diferent, artística i emocional en el cor de la nostra ciutat_”, ha afirmat Calafat.

Des de l’àrea de Cultura i Turisme, Balbina Sendra ha remarcat que la iniciativa forma part de l’Agenda 365 de promoció turística de Gandia: “_És un exemple de turisme sostenible i de proximitat. Gandia no necessita inventar res per a ser una ciutat atractiva. Amb activitats com aquesta, obrim les nostres portes a qui ens visita i els oferim vivències úniques que neixen d__el que som: una destinació acollidora, creativa i plena de vida_”.

[Twittear](https://twitter.com/share)